Tien vas ná geweld op N12 by PotchBetogers drom by Ikageng, naby Potchefstroom in Noordwes, saam. (Foto: SA Polisie) Tien mense is ná die afgelope week se gewelddadige betogings in Potchefstroom en Ikageng in Noordwes vir openbare geweld en saakbeskadiging in hegtenis geneem. Drie vroue en ses mans is gister vir openbare geweld in hegtenis geneem, het kol. Adéle Myburgh, provinsiale polisiewoordvoerder, gesê. ŉ Gedeelte van die N12 tussen Potchefstroom en Klerksdorp was Woensdag ure lank gesluit, nadat betogers vir ŉ derde agtereenvolgende dag die verkeer ontwrig het. Die pad is gisteraand weer oopgestel. Betogers het gisteroggend omstreeks 05:00 al begin om die N12 onwettig te versper. Gedurende die optrede het betogers die polisie en motoriste met klippe bestook en die vrag van ŉ vragmotor afgesteel, het Myburgh gesê. ŉ Graafmasjien is boonop Dinsdag gebruik om stukke van ŉ pad in Ikageng op te breek. ŉ Saak van opsetlike saakbeskadiging is aanhangig gemaak en ŉ 36-jarige persoon is sedertdien in verband met dié voorval in hegtenis geneem. Al tien verdagtes verskyn na verwagting môre in die landdroshof op Potchefstroom. Die polisie handhaaf steeds ŉ sterk teenwoordigheid in die omgewing, het Myburgh gesê. Lt.genl. Baile Motswenyane, polisiehoof in Noordwes, het die voorvalle van geweld en die beskadiging van kritieke infrastruktuur ten sterkste veroordeel.